CELEX: 32022R0021
Language: da
Date: 2022-01-10 00:00:00
Title: Rådets gennemførelsesforordning (EU) 2022/21 af 10. januar 2022 om gennemførelse af forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik

10.1.2022   
               
               
                  DA
               
               
                  Den Europæiske Unions Tidende
               
               
                  LI 5/1
               
            
         RÅDETS GENNEMFØRELSESFORORDNING (EU) 2022/21
         af 10. januar 2022
         om gennemførelse af forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 224/2014 af 10. marts 2014 om restriktive foranstaltninger i lyset af situationen i Den Centralafrikanske Republik (1), særlig artikel 17, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 10. marts 2014 forordning (EU) nr. 224/2014.
                  
               
                     (2)
                  
                  
                     De Forenede Nationers Sikkerhedsråds komité, der er nedsat i henhold til De Forenede Nationers Sikkerhedsråds resolution 2127 (2013), godkendte tilføjelsen af én person til listen over personer og enheder, der er omfattet af restriktive foranstaltninger, den 21. december 2021.
                  
               
                     (3)
                  
                  
                     Bilag I til forordning (EU) nr. 224/2014 bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Bilag I til forordning (EU) nr. 224/2014 ændres som anført i bilaget til nærværende forordning.
         
         
            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. januar 2022.
            
               
                  På Rådets vegne
               
               J.-Y. LE DRIAN
               Formand
            
         
         
            (1)  EUT L 70 af 11.3.2014, s. 1.
      
      
         
            BILAG
            I listen i del A (Personer) i bilag I til forordning (EU) nr. 224/2014 tilføjes følgende punkt:
            
               »15.   
                     Ali DARASSA (alias: a) Ali Darassa Mahamat, b) Ali Mahamat Darassa, c) Ali Daras, d) Ali Darrassa, e) Général Ali Darassa)
                  
               
               Stilling: Grundlægger og leder af Unité pour la Paix en Centrafrique (UPC)
               Fødselsdato: 22. september 1978
               Fødested: Kabo, præfekturet Ouham, Den Centralafrikanske Republik
               Nationalitet: Den Centralafrikanske Republik
               Nationalt identifikationsnr.: 10978000004482
               Dato for FN's opførelse på listen: 21. december 2021
               Andre oplysninger: Ali Darassa grundlagde og leder stadig militsgruppen Unité pour la Paix en Centrafrique (UPC), der har base i Den Centralafrikanske Republik (CAR), og som siden oprettelsen i 2014 har dræbt, tortureret, voldtaget og fordrevet civile, har begået et stort antal krænkelser af menneskerettighederne og den humanitære folkeret og har været involveret i våbenhandel, ulovlige beskatningsaktiviteter og ført kampe mod CAR's forsvars- og sikkerhedsstyrker samt andre militser. I december 2020 spillede han en ledende rolle i forbindelse med oprettelsen af Coalition des patriotes pour le changement (CPC), som greb til våben for at modsætte sig valget og forsøgte at trænge ind i hovedstaden Bangui i strid med de tilsagn, som UPC havde givet i henhold til Accord politique pour la paix et la reconciliation (APPR), der blev undertegnet den 6. februar 2019. Internetlink til INTERPOL-UN Security Council Special Notice: https://www.interpol.int/en/How-we-work/Notices/View-UN-Notices-Individuals
               Oplysninger fra det beskrivende resumé af grundene til opførelse på listen fra sanktionskomitéen:
               Ali Darassa blev opført på listen den 21. december 2021 i henhold til punkt 20 og punkt 21, litra b), i resolution 2399 (2018), som blev forlænget ved resolution 2588 (2021), for deltagelse i eller ydelse af støtte til handlinger, der underminerer freden, stabiliteten eller sikkerheden i Den Centralafrikanske Republik, herunder handlinger, der truer eller hindrer stabiliserings- og forsoningsprocessen, eller som giver næring til vold, og for at være involveret i planlægningen, ledelsen eller udførelsen af handlinger i Den Centralafrikanske Republik, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne, herunder handlinger, der involverer overgreb mod civile, angreb af etnisk eller religiøs karakter, angreb på civile mål, herunder administrative centre, retsbygninger, skoler og hospitaler, samt bortførelse og tvangsfordrivelse.
               
                  
                     Yderligere oplysninger:
                  
               
               Ali Darassa grundlagde og leder stadig militsgruppen Unité pour la Paix en Centrafrique (UPC), der har base i Den Centralafrikanske Republik (CAR), og som siden oprettelsen i 2014 har dræbt, tortureret, voldtaget og fordrevet civile, har begået et stort antal krænkelser af menneskerettighederne og den humanitære folkeret og har været involveret i våbenhandel, ulovlige beskatningsaktiviteter og ført kampe mod CAR's forsvars- og sikkerhedsstyrker samt andre militser. I december 2020 spillede han en ledende rolle i forbindelse med oprettelsen af Coalition des patriotes pour le changement (CPC), som greb til våben for at modsætte sig valget og forsøgte at trænge ind i hovedstaden i strid med de tilsagn, som UPC havde givet i henhold til Accord politique pour la paix et la reconciliation (APPR), der blev undertegnet den 6. februar 2019.
               Krigere under Ali Darassas kommando har begået handlinger, der udgør alvorlige krænkelser af menneskerettighederne og den humanitære folkeret. Den 10. november 2014 angreb UPC-krigere landsbyen Bolo i præfekturet Ouaka, og 10 civile blev dræbt, herunder tre ældre kvinder, som blev brændt levende i deres hjem. Den 12. december 2017 åbnede UPC- og FPRC-individer ild mod et hospital og dræbte 17 civile, herunder 4 børn. Den 15. november 2018 angreb UPC-individer en lejr for internt fordrevne i Alindao og dræbte mellem 70 og 100 civile.
               Under Darassas ledelse fortsatte UPC med at modsætte sig genetableringen af statens myndighed. I 2016 udgjorde UPC-krigere en trussel mod valgprocessen ved flere lejligheder. Den 29. marts 2016 affyrede UPC-krigere kugler hen over et valgsted og sårede adskillige internt fordrevne.
               Siden december 2020 har Ali Darassa som en af lederne af CPC deltaget i overtrædelser APPR, forsøg på at forhindre parlaments- og præsidentvalg og mere generelt at destabilisere Den Centralafrikanske Republik. På grund af trusler fra UPC-krigere under Ali Darassas kommando kunne der ikke finde afstemninger sted den 27. december 2020 i områder under UPC's kontrol, f.eks. i flere områder i præfekturerne Ouaka og Haut-Mbomou. I januar 2021 forsøgte UPC at trænge ind i Bangui med magt.«